text:
пускането на пазара на иновационни и творчески продукти между страните; и
 б)
 постигане на подходящо и ефективно равнище на закрила и защита на правата върху интелектуална собственост.
 Член 278
 Естество и обхват на задълженията
 1. Страните гарантират подходящото и ефективното прилагане на международните споразумения в сферата на интелектуалната собственост, по които са страни, включително Споразумението за свързаните с търговията аспекти на правата върху интелектуална собственост (наричано по-нататък„Споразумението ТРИПС“). Разпоредбите в настоящата глава допълват и определят още по-подробно правата и задълженията между страните по настоящото споразумение в рамките на Споразумението ТРИПС и на други международни споразумения в областта на интелектуалната собственост.
 2. За целите на настоящото споразумение понятието „интелектуална собственост“ се отнася поне до всички категории интелектуална собственост, които влизат в приложното поле на членове 280—317 от настоящото споразумение.
 3. Закрилата на интелектуалната собственост включва закрилата срещу нелоялна конкуренция, както е посочено в член 10а от Парижката конвенция за закрила на индустриалната собственост от 1967 г. („Парижката конвенция“).
 Член 279
 Изчерпване на правата
 Всяка от страните създава режим за национално или регионално изчерпване на правата върху интелектуална собственост.
 Раздел 2
 Стандарти за правата върху интелектуална собственост
 Подраздел 1
 Авторско право и сродни права
 Член 280
 Предоставена закрила
 Страните спазват правата и задълженията, посочени в следните международни споразумения:
 а)
 Бернската конвенция за закрила на литературните и художествените произведения („Бернската конвенция“);
 б)
 Международната конвенция за закрила на артистите-изпълнители, продуцентите на звукозаписи и излъчващите организации от 1961 г.;
 в)
 Споразумението ТРИПС;
 г)
 Договора за авторското право на Световната организация за интелектуална собственост (СОИС); и
 д)
 Договора на СОИС за изпълненията и звукозаписите.
 Член 281
 Автори
 Всяка от страните предоставя на авторите изключителното право да разрешават или забраняват:
 а)
 пряко или непряко, временно или постоянно възпроизвеждане по какъвто и да е начин и в каквато и да е форма, изцяло или отчасти, на техните произведения;
 б)
 всяка форма на публично разпространение, чрез продажба или по друг начин, на оригинала на техните произведения или на копия от него; и
 в)
 всяко публично разпространение на техните произведения по жичен или безжичен път, включително публично разпространение на техни произведения по такъв начин, че всеки да може да има достъп до тях от място и по време по свой избор.
 Член 282
 Артисти-изпълнители
 Всяка от страните предоставя на артистите-изпълнители изключителното право да:
 а)
 разрешават или забраняват записването (25) на техните изпълнения;
 б)
 разрешават или забраняват пряко или непряко, временно или постоянно възпроизвеждане по какъвто и да е начин и в каквато и да е форма, изцяло или отчасти, на записи на техните изпълнения;
 в)
 публично разпространяват, чрез продажба или по друг начин, записи на техните изпълнения;
 г)
 предоставят или забраняват публичното разпространение по жичен или безжичен път на записи на техните изпълнения по такъв начин, че всеки да може да има достъп до тях от място и по време по свой избор;
 д)
 разрешават или забраняват излъчването по безжичен път и публичното разпространение на техните изпълнения, освен ако самото изпълнение вече представлява излъчено изпълнение или е създадено чрез записване.
 Член 283
 Продуценти на звукозаписи
 Всяка от страните предоставя на


text:
продуцентите на звукозаписи изключителното право да:
 а)
 разрешават или забраняват пряко или непряко, временно или постоянно възпроизвеждане по какъвто и да е начин и в каквато и да е форма, изцяло или отчасти, на техните звукозаписи;
 б)
 разпространяват публично, чрез продажба или по друг начин, техни звукозаписи, включително копия на тези звукозаписи; и
 в)
 разрешават или забраняват публичното разпространение по жичен или безжичен път на техни звукозаписи по такъв начин, че всеки да може да има достъп до тях от място и по време по свой избор.
 Член 284
 Излъчващи организации
 Всяка от страните предоставя на излъчващите организации изключителното право да разрешават или забраняват:
 а)
 записването на техните предавания;
 б)
 възпроизвеждането на записи на техните предавания;
 в)
 публичното разпространение по жичен или безжичен път на записи на техните предавания; и
 г)
 повторното излъчване на техните предавания по безжичен път и публичното разпространение на техните предавания, ако това разпространение се извършва на места, достъпни за обществеността срещу заплащането на входна такса.
 Член 285
 Излъчване и публично разпространение
 1. Всяка от страните предоставя право на еднократно справедливо възнаграждение, което се заплаща от потребителя, ако публикуван с търговска цел звукозапис или възпроизвеждането на такъв звукозапис се използва за излъчване по безжичен път или за какъвто и да е вид публично разпространение, и гарантира, че това възнаграждение се поделя между съответните изпълнители и продуценти на звукозаписи.
 2. Ако между артистите-изпълнители и продуцентите на звукозаписи няма сключен договор, условията за поделяне на възнаграждението между тях могат да бъдат определени от страните.
 Член 286
 Срок на закрилата
 1. Правата на автор на литературно или художествено произведение по смисъла на член 2 от Бернската конвенция текат приживе и 70 години след смъртта му, независимо от датата, на която произведението е законно предоставено на публиката.
 2. Срокът на закрила на музикална композиция с текст изтича 70 години след смъртта на последното преживяло лице от групата на посочените лица, независимо дали тези лица са посочени като съавтори: автора на текста и композитора на музикалната композиция, при условие че и текстът, и музикалната композиция са създадени специално за съответната музикална композиция с текст.
 3. Правата на изпълнителите изтичат не по-рано от 50 години след датата на изпълнението. Въпреки това:
 а)
 ако запис на изпълнението, различен от звукозапис, е законно публикуван или публично разпространен в рамките на този период, правата изтичат 50 години след датата на първото публикуване или първото публично разпространение, в зависимост от това кое от двете събития е настъпило по-рано;
 б)
 ако запис на изпълнението под формата на звукозапис е законно публикуван или публично разпространен в рамките на този период, правата изтичат 70 години след датата на първото публикуване или първото публично разпространение, в зависимост от това кое от двете събития е настъпило по-рано.
 4. Правата на продуцентите на звукозаписи изтичат не по-рано от 50 години, след като е направен записът. Въпреки това:
 а)
 ако звукозаписът е законно публикуван през този период, тези права изтичат не по-рано от 70 години след датата на първото законно публикуване. Ако не е извършено законно публикуване по време на упоменатия в първото

type: contracts

jurisdiction: EU


text:
изречение период, както и ако звукозаписът е законно публично разпространен в рамките на този период, упоменатите права изтичат не по-рано от 70 години след датата на първото законно публично разпространение;
 б)
 ако 50 години след като звукозаписът е законно публикуван или публично разпространен, продуцентът на звукозаписа не предостави копие на звукозаписа за продажба в достатъчно количество или не го разпространи публично, артистът-изпълнител може да прекрати договора, по силата на който е прехвърлил или предоставил своите права за запис на своето изпълнение на продуцент на звукозаписи.
 5. Правата на излъчващите организации изтичат не по-рано от 50 години след първото излъчване на дадено предаване, независимо дали това предаване е излъчено по жичен или безжичен път, включително чрез кабел или спътник.
 6. Сроковете, определени в настоящия член, се изчисляват от първи януари на годината, следваща събитието, което ги поражда.
 Член 287
 Закрила на технологичните мерки
 1. Всяка от страните осигурява подходяща правна защита срещу заобикалянето на ефективните технологични мерки, което съответното лице извършва със знанието или когато има достатъчно основания да предполага, че действа с тази цел.
 2. Всяка от страните осигурява подходяща правна защита срещу производството, вноса, разпространението, продажбата, наемането, рекламата с цел продажба или наемане, или притежаването за търговски цели на устройства, продукти или компоненти, или предоставянето на услуги, които:
 а)
 се популяризират, рекламират или продават с цел заобикаляне на ефективни технологични мерки;
 б)
 имат само ограничена търговско значима цел или използване, различни от заобикаляне на ефективни технологични мерки; или
 в)
 са проектирани, произведени, адаптирани или осъществени с цел да позволят или улеснят заобикалянето на ефективни технологични мерки.
 3. За целите на настоящото споразумение „технологични мерки“ е всяка технология, устройство или компонент, който в нормалния ход на работата си е предназначен да предотврати или ограничи действия по отношение на произведения или други защитени обекти, които действия не са разрешени от носителя на авторското право или на право, сродно на авторското право, в съответствие със съответното национално право. Технологичните мерки се считат за ефективни, когато използването на произведение или на друг защитен от авторски права обект контролирано от носителите на права чрез контрол на достъпа или защитен процес като кодиране, смущаване (заглушаване) или друго преобразуване на произведението или на друг защитен обект, или механизъм за контрол върху копирането, с който се постига целта за закрила.
 Член 288
 Защита на информацията за режима на правата
 1. Всяка от страните осигурява подходяща правна защита срещу всяко лице, което извършва без разрешение някое от следните действия:
 а)
 премахване или промяна на представена в електронна форма информация за режима на правата;
 б)
 разпространение, внос с цел разпространение, излъчване, публично разпространение или предоставяне на обществеността на произведения или на други обекти, защитени по силата на настоящото споразумение, от които без разрешение е била премахната или изменена представената в електронна форма информация за режима на правата,
 ако това лице знае или има достатъчно основания да предполага, че с действията си подбужда, позволява, улеснява или прикрива нарушение на авторското право или на сродните му права съгласно съответното национално право.
 2. За целите на настоящата глава „информация за режима на


text:
правата“ е всяка информация, предоставена от носителите на права, която идентифицира произведението или друг обект, който е предмет на закрила съгласно настоящата глава, автора или друг носители на права или информация за реда и условията за използване на произведението или друг защитен обект, както и номера или кодове, представляващи тази информация. Параграф 1 се прилага, когато някой от тези елементи на информация се свързва с копие или възниква във връзка с публичното разпространение на произведение или друг защитен обект съгласно настоящата глава.
 Член 289
 Изключения и ограничения
 1. В съответствие с конвенциите и международните споразумения, по които са страни, всяка от страните може да предвиди изключения и ограничения на правата, посочени в членове 281—286 от настоящото споразумение, само в определени специални случаи, които не противоречат на нормалното използване на защитения обект и не засягат по необоснован начин законните интереси на носителите на правото.
 2. Всяка от страните предвижда разпоредба, съгласно която временните действия по възпроизвеждане, посочени в членове 282—285 от настоящото споразумение, които имат преходен или инцидентен характер и които представляват неразделна и съществена част от технологичния процес и чиято единствена цел е да позволят:
 а)
 предаването в мрежа между трети страни чрез посредник, или
 б)
 законната употреба на произведение или на друг защитен обект, и които нямат самостоятелно стопанско значение, се освобождават от правото на възпроизвеждане, предвидено в членове 282—285 от настоящото споразумение.
 Член 290
 Право на хората на изкуството на препродажба на произведения на изкуството
 1. Всяка от страните предвижда в полза на автора на оригинално произведение на изкуството право на препродажба, което е неотчуждаемо и от което той не може да се откаже дори предварително, за получаването на възнаграждение въз основа на продажната цена, получена при всяка препродажба на произведението след първото прехвърляне на произведението от автора.
 2. Правото, посочено в параграф 1, се прилага към всички актове на препродажба, в която участват като продавачи, купувачи или посредници професионалисти на пазара на изкуство, като например зали за продажба, художествени галерии и, най-общо, всички търговци на произведения на изкуството.
 3. Всяка от страните може да предвиди правото, посочено в параграф 1, да не се прилага към актове на препродажба, когато продавачът е придобил произведението директно от автора по-малко от три години преди тази препродажба и когато продажната цена не превишава определен минимален размер.
 4. Възнаграждението се заплаща от продавача. Всяка от страните може да предвиди,че едно от физическите или юридическите лица, посочени в параграф 2, различно от продавача, носи пълната отговорност или поделя отговорността с продавача за изплащането на възнаграждението.
 5. Предоставената закрила може да се ползва в степента, разрешена от страната, в която се иска тази закрила. Процедурата за събиране и размерът се определят в националното законодателство.
 Член 291
 Сътрудничество в областта на колективното управление на правата
 Страните полагат усилия за подобряване на диалога и сътрудничеството между техните съответни организации за колективно управление с цел насърчаване на достъпността на произведения на изкуството и други защитени обекти и заплащането на възнаграждение за използването на тези произведения или на други защитени обекти.
 Подраздел 2
 Марки
 Член 292
 Международни споразумения


text:
Страните:
 а)
 спазват Протокола относно Мадридската спогодба за международна регистрация на марките, Договора за правото на търговските марки на СОИС и Ницската спогодба относно Международната класификация на стоките и услугите за регистрация на марки; и
 б)
 полагат всички разумни усилия за присъединяване към Сингапурския договор за правото в областта на търговските марки.
 Член 293
 Производство по регистрация
 1. Всяка от страните осигурява система за регистрация на марки, в която всяко окончателно решение за отказ на регистрация, взето от съответния орган за марките, се съобщава на заявителя писмено и надлежно се обосновава.
 2. Всяка от страните предоставя възможност за подаване на опозиция на заявления за регистриране на марки. Това производство по опозиция е състезателно.
 3. Страните осигуряват публично достъпна електронна база данни със заявления и регистрации на марки.
 Член 294
 Общоизвестни марки
 За целите на привеждане в действие на член 6а от Парижката конвенция и член 16, параграфи 2 и 3 от Споразумението ТРИПС относно закрилата на общоизвестните марки страните прилагат Общата препоръка за разпоредби, касаещи закрилата на общоизвестните марки, приета от Асамблеята на страните от парижкия съюз за защита на индустриалната собственост и Генералната асамблея на СОИС по време на тридесет и четвъртата сесия на Асамблеите на държавите-членки на СОИС (септември 1999 г.).
 Член 295
 Изключения от предоставяните от марка права
 Всяка от страните предвижда ограничени изключения от правата, предоставени от дадена марка, като например справедливата употреба на описателни понятия, закрилата на географски означения в съответствие с член 303 от настоящото споразумение или други ограничени изключения, при които се вземат предвид законните интереси на притежателя на марката и на трети страни.
 Подраздел 3
 Географски означения
 Член 296
 Приложно поле
 1. Настоящият подраздел се прилага по отношение на признаването и закрилата на географските означения с произход на територията на страните.
 2. За да бъде защитено географско означение на една от страните от другата страна, то включва продукти, които попадат в приложното поле на законодателството на страната, посочена в член 297 от настоящото споразумение.
 3. „Географско означение“ означава означение съгласно член 22, параграф 1 от Споразумението ТРИПС, което включва също наименования за произход.
 Член 297
 Установени географски означения
 1. След като разгледа законодателството на Република Молдова относно закрилата на географските означения, посочено в част А от приложение XXX-А към настоящото споразумение, Съюзът стига до заключението, че това законодателство отговаря на елементите, определени в част В от приложение XXX-A към настоящото споразумение.
 2. След като разгледа законодателството на Съюза относно закрилата на географските означения, изброено в част Б от приложение XXX-А към настоящото споразумение, Република Молдова стига до заключението, че това законодателство отговаря на елементите, определени в част В от приложение XXX-A към настоящото споразумение.
 3. След като приключи процедура за възражение в съответствие с критериите, изложени в приложение XXX-Б към настоящото споразумение, и след като разгледа географските означения за земеделски продукти и храни на Съюза, изброени в приложение XXX-В към настоящото споразумение, и географските означения за вина, ароматизирани вина и спиртни напитки на Съюза, посочени в приложение XXX-Г към настоящото споразумение, които са регистрирани от Съюза съгласно законодателството, посочено в параграф 2


text:
от настоящия член, правителството на Република Молдова защитава тези географски означения в съответствие с равнището на закрила, установено в настоящия подраздел.
 4. След като приключи процедура за възражение в съответствие с критериите, изложени в приложение XXX-Б към настоящото споразумение, и след като разгледа географските означения за земеделски продукти и храни на Съюза, изброени в приложение XXX-В към настоящото споразумение, и географските означения за вина, ароматизирани вина и спиртни напитки на Съюза, посочени в приложение XXX-Г към настоящото споразумение, които са регистрирани от Съюза съгласно законодателството, посочено в параграф 1 от настоящия член, правителството на Република Молдова защитава тези географски означения в съответствие с равнището на закрила, установено в настоящия подраздел.
 5. Решенията на Съвместния комитет, създаден по силата на член 11 от Споразумението между Европейския съюз и Република Молдова относно закрилата на географските означения на селскостопанските и хранителните продукти, във връзка с изменението на приложения III и IV към това споразумение, взети преди влизане в сила на настоящото споразумение, се считат за решения на Подкомитета по географските означения, а географските означения, добавени в приложения III и IV към това споразумение, се считат за част от приложения XXX-В и XXX-Г към настоящото споразумение. Следователно страните закрилят тези географски означения като установени географски означения по силата на настоящото споразумение.
 Член 298
 Добавяне на нови географски означения
 1. Страните се договарят за възможността да добавят нови географски означения, които да бъдат защитени, в приложения XXX-В и XXX-Г към настоящото споразумение в съответствие с процедурата, посочена в член 306, параграф 3 от настоящото споразумение, след приключване на процедурата за възражение и след като разгледат географските означения, както е посочено в член 297, параграфи 3 и 4 от настоящото споразумение, по удовлетворяващ и за двете страни начин.
 2. От никоя страна няма да се изисква да защитава като географско означение наименование, което е в противоречие с името на растителен вид, включително винен сорт лоза, или порода животни, и поради това има вероятност да заблуди потребителите по отношение на действителния произход на продукта.
 Член 299
 Обхват на закрилата на географски означения
 1. Географските означения, изброени в приложения XXX-В и XXX-Г към настоящото споразумение, и добавените географски означения съгласно член 298 от настоящото споразумение, са защитени срещу:
 а)
 всяко пряко или непряко използване с търговска цел на защитено наименование:
 i)
 за сравними продукти, които не съответстват на продуктовата спецификация на защитеното наименование; или
 ii)
 доколкото тази употреба е свързана с възползване от известността на съответното географско означение;
 б)
 всякаква злоупотреба, имитация или намек (26), дори ако е посочен истинският произход на продукта или ако защитеното наименование е преведено, транскрибирано, транслитерирано или придружено от израз, като например „стил“, „тип“, „метод“, „като произведено в“, „имитация“, „вкус“, „подобно“ или друг подобен израз;
 в)
 всяко друго невярно или заблуждаващо означение по отношение на източника, произхода, естеството или съществените качества на продукта върху вътрешната или външната опаковка, в рекламен материал или документи, свързани с въпросния продукт, и върху опаковката на продукта, която може да създаде погрешна представа за произхода му; и
 г)
 всяка друга практика, която би могла да въведе в заблуждение


text:
потребителя относно истинския произход на продукта.
 2. Когато географски означения са напълно или частично омонимни, закрила се предоставя на всяко едно от тях, при условие че те са използвани добросъвестно и при надлежно зачитане на местните и традиционните употреби и действителния риск от объркване. Без да се засягат разпоредбите на член 23 от Споразумението ТРИПС, страните съвместно определят практическите условия на употреба, при които омонимните географски означения ще бъдат разграничавани помежду си, като се отчита необходимостта да се гарантира справедливо третиране на съответните производители и да се предотврати подвеждането на потребителите. Омонимно наименование, което въвежда в заблуждение потребителя, че продуктите произхождат от друга територия, не се регистрира, дори ако наименованието е точно по отношение на действителната територия, регион или място на произход на съответния продукт.
 3. Когато, при преговори с трета държава, една от страните предложи да защити географско означение на тази трета държава и когато това наименование е омонимно на географско означение на другата страна, с тази друга страна се провеждат консултации и ѝ се предоставя възможност да изрази мнението си, преди наименованието да бъде защитено.
 4. Никоя от разпоредбите на настоящия подраздел не задължава някоя от страните да защитава дадено географско означение на другата страна, ако то не е защитено или е престанало да бъде защитено в държавата по произход. Страните се уведомяват взаимно, когато дадено географско означение престане да бъде защитено в държавата по произход.
 5. Никоя от разпоредбите в настоящия подраздел не накърнява по никакъв начин правото на което и да е лице при извършване на дейността си да използва името на това лице или името на предшественика на това лице в стопанска дейност, освен когато това име се използва по начин, който заблуждава потребителите.
 Член 300
 Право на използване на географските означения
 1. Всеки оператор, който предлага на пазара, произвежда, обработва или подготвя земеделски продукти, храни, вина, ароматизирани вина или спиртни напитки, отговарящи на съответната спецификация, може да използва наименование, защитено по силата на настоящия подраздел.
 2. След като дадено географско означение е защитено по силата на настоящия подраздел, използването на това защитено наименование не подлежи на регистрация на ползвателите или допълнителни такси.
 Член 301
 Прилагане на закрилата
 Страните прилагат закрилата, предвидена в членове 297—300 от настоящото споразумение, по целесъобразност посредством подходящи административни действия или съдебно производство, включително посредством мерки по митнически граничен контрол (износ и внос), с цел предотвратяване и спиране на всяко незаконно използване на защитените географски означения. Те прилагат такава закрила също и по искане на заинтересована страна.
 Член 302
 Изпълнение на допълващи действия
 Без да се засягат предишните ангажименти на Република Молдова за предоставяне на закрила за географските означения на Съюза, произтичащи от международни споразумения относно закрилата на географските означения и тяхното прилагане, включително ангажиментите, поети в Лисабонската спогодба за закрила на наименованията за произход и тяхната международна регистрация, и в съответствие с член 301 от настоящото споразумение, по отношение на Република Молдова се прилага петгодишен преходен период, считано от 1 април 2013 г., за въвеждането на всички допълващи действия, които са необходими за спиране на незаконната употреба на защитените географски


text:
означения, по-специално мерките по митнически граничен контрол.
 Член 303
 Връзка с марките
 1. Страните отказват да регистрират или обявяват за недействителна, ex officio или по искане на заинтересована страна в съответствие със законодателството на всяка от страните, марка, която отговаря на някоя от ситуациите, посочени в член 299, параграф 1 от настоящото споразумение, по отношение на защитено географско означение за сходни стоки, при условие че заявлението за регистрация на маркате е подадено след датата на заявлението за закрила на географското означение на въпросната територия.
 2. По отношение на географските означения, посочени в член 297 от настоящото споразумение, датата на заявлението за закрила е 1 април 2013 г.
 3. За географските означения, посочени в член 298 от настоящото споразумение, датата на заявлението за закрила е датата, на която на другата страна се предава искане за закрила на географско означение.
 4. По отношение на географските означения, посочени в член 298 от настоящото споразумение, никоя от страните няма задължението да защитава географско означение, когато с оглед на ползваща се с известност или общоизвестна марка закрилата има вероятност да заблуди потребителите по отношение на действителната идентичност на продукта.
 5. Без да се засягат разпоредбите на параграф 4 от настоящия член, страните защитават географски означения и тогава, когато съществува по-ранна марка. По-ранна марка представлява марка, чието използване съответства на една от посочените в член 299, параграф 1 от настоящото споразумение ситуации, за която е подадено заявление, която е регистрирана или наложена в резултат на използването си, ако такава възможност се предвижда от съответното законодателство, на територията на една от страните преди датата, на която заявлението за закрила на географското означение е подадено от другата страна по силата на настоящия подраздел. Тази марка може да продължи да бъде използвана и подновявана независимо от закрилата на географското означение, при условие че в законодателствата на страните относно марките не съществуват основания за недействителност или отмяна на тази марка.
 Член 304
 Общи правила
 1. Настоящият подраздел се прилага, без да се засягат правата и задълженията на страните в съответствие със Споразумението за СТО.
 2. Въпреки разпоредбите на член 302 от настоящото споразумение вносът и износът на продуктите, посочени в членове 297 и 298 от настоящото споразумение, и търговията с тях се извършват в съответствие със законовите и подзаконовите актове, които се прилагат на територията на страната, в която се извършва вносът.
 3. Всички въпроси, свързани с техническите спецификации на регистрираните наименования, се разглеждат в рамките на Подкомитета по географските означения, създаден съгласно член 306 от настоящото споразумение.
 4. Географските означения, защитени по силата на настоящия подраздел, могат да се заличават само от страната, от която произхожда продуктът.
 5. Продуктовата спецификация, посочена в настоящия подраздел, е одобрената продуктова спецификация, включително евентуалните изменения, одобрени от органите на страната, от чиято територия произхожда продуктът.
 Член 305
 Сътрудничество и прозрачност
 1. Страните поддържат връзка, непосредствено или чрез Подкомитета по географските означения, създаден съгласно член 306 от настоящото споразумение, по всички въпроси, отнасящи се до прилагането и функционирането на настоящия подраздел. По специално една от страните може да поиска от другата страна информация относно


text:
продуктовите спецификации и тяхното изменение, както и звена за контакт относно разпоредбите за контрол.
 2. Всяка от страните може направи публично достъпни продуктовите спецификации или техни обобщения и звената за контакт относно разпоредбите за контрол, съответстващи на защитените съгласно настоящия член географски означения на другата страна.
 Член 306
 Подкомитет по географските означения
 1. Създава се Подкомитет по географските означения.
 2. Подкомитетът по географските означения е съставен от представители на страните с цел да следи развитието на настоящия раздел и да засилва тяхното сътрудничество и диалог в областта на географските означения. Той докладва за своята дейност на Комитета за асоцииране в състав „Търговия“, посочен в член 438, параграф 4 от настоящото споразумение.
 3. Подкомитетът по географските означения взема решения с консенсус. Той приема свой собствен процедурен правилник. Подкомитетът заседава поне веднъж годишно и по искане на която и да е от страните съответно в ЕС и в Република Молдова, по време, на място и по начин (включително и чрез видеоконферентна връзка), определени съвместно от страните, но не по-късно от 90 дни след подаване на искането.
 4. Подкомитетът по географските означения също така гарантира правилното функциониране на настоящия подраздел и може да разглежда всеки въпрос, свързан с неговото прилагане или действие. По-специално, той отговаря за:
 а)
 изменянето на части А и Б от приложение XXX-A към настоящото споразумение по отношение на позоваванията на приложимото право в страните;
 б)
 изменянето на приложения XXX-В и XXX-Г към настоящото споразумение по отношение на географските означения;
 в)
 обмена на информация относно новостите в законодателството и в политиките във връзка с географските означения, както и относно всеки друг въпрос от взаимен интерес в областта на географските означения;
 г)
 обмена на информация относно географските означения с цел да бъде разгледана тяхната закрила в съответствие с настоящия подраздел; и
 д)
 следенето на последните новости в прилагането на закрилата на географските означения, изброени в приложения XXX-В и XXX-Г от настоящото споразумение.
 Подраздел 4
 Промишлени дизайни
 Член 307
 Международни споразумения
 Страните спазват разпоредбите на Женевския акт към Хагското споразумение относно международната регистрация на промишлените дизайни от 1999 г.
 Член 308
 Закрила на регистрирани промишлени дизайни
 1. Всяка от страните предоставя закрила на независимо създадени промишлени дизайни, които са нови и оригинални (27). Тази закрила се осигурява чрез регистрация, чрез която на техните притежатели се предоставя изключително право в съответствие с разпоредбите на настоящия член.
 2. За нов и оригинален се счита промишлен дизайн, приложен към или включен в продукт, който е част от съставен продукт, само ако:
 а)
 веднъж включена в съставния продукт, съставната част остава видима при обичайна употреба на продукта; и
 б)
 доколкото тези видими особености на съставната част отговарят сами по себе си на изискванията за новост и оригиналност.
 3. Изразът „обичайна употреба“ в параграф 2, буква а) означава употреба от крайния потребител, с изключение на дейностите по поддръжка, обслужване или поправка.
 4. Притежателят на регистриран промишлен дизайн има право да попречи на трети страни, които не са получили съгласието на притежателя, най-малкото да създават, предлагат за продажба, продават, внасят, изнасят, съхраняват на склад или използват продукт, върху


text:
който е поставен или който включва защитения промишлен дизайн, когато тези действия са предприети с търговска цел, вредят неправомерно на обичайната употреба на промишления дизайн или не съответстват на принципите на лоялната търговия.
 5. Продължителността на закрилата, която се предоставя, е 25 години от датата на подаването на заявлението за регистрация.
 Член 309
 Закрила на нерегистрирани промишлени дизайни
 1. Всяка от страните предвижда правни средства, за да попречи на употребата на нерегистрирани промишлени дизайни, само когато оспорваната употреба е следствие от копирането на нерегистрираното показване на продукта. За целите на настоящия член понятието „употреба“ включва предлагането за продажба, пускането на пазара, вноса или износа на продукта.
 2. Продължителността на закрилата, която се предоставя за нерегистрирани промишлени дизайни, е най-малко три години от датата, на която промишленият дизайн е станал общодостъпен на територията на една от страните.
 Член 310
 Изключения и ограничения
 1. Всяка от страните може да предвиди ограничени изключения по отношение на закрилата на промишлените дизайни, при условие че тези изключения не противоречат в неразумна степен на обичайната употреба на защитените дизайни и не нарушават в неразумна степен законните интереси на притежателите на защитените промишлени дизайни, като се отчитат законните интереси на трети страни.
 2. Закрилата на промишлените дизайни не обхваща дизайните, наложени основно от технически или функционални съображения. По-специално правото върху промишлен дизайн не поражда права върху характеристики на външния вид на продукт, които се изисква да бъдат възпроизведени в точната им форма и измерения, за да може продуктът, в който е включен или към който е приложен дизайнът, да бъде механически свързан или поставен във, около или до друг продукт, така че и двата продукта да могат да изпълняват своите функции.
 Член 311
 Връзка с авторското право
 Промишлен дизайн също подлежи на закрила съгласно правото за авторското право на една от страните от датата, на която промишленият дизайн е бил създаден или записан в каквато и да било форма. Степента, до която се предоставя такава закрила, както и условията за предоставянето ѝ, включително изискваната степен на оригиналност, се определят от всяка от страните.
 Подраздел 5
 Патенти
 Член 312
 Международни споразумения
 Страните съблюдават разпоредбите на Договора за патентно коопериране на СОИС и полагат всички разумни усилия да спазват Договора за патентното право на СОИС.
 Член 313
 Патенти и обществено здраве
 1. Страните признават значението на Декларацията на Министерската конференция на СТО относно Споразумението ТРИПС и общественото здраве, приета на 14 ноември 2001 г. При тълкуването и прилагането на правата и задълженията по силата на настоящата глава страните гарантират съгласуваността с тази декларация.
 2. Страните зачитат Решението на Общия съвет на СТО от 30 август 2003 г. относно параграф 6 от декларацията, посочена в параграф 1 от настоящия член, и допринасят за изпълнението му.
 Член 314
 Сертификат за допълнителна закрила
 1. Страните признават, че лекарствените продукти и продуктите за растителна защита, защитени с патент, могат да подлежат на административна процедура за разрешаване, преди да бъдат пуснати на техните пазари. Те признават, че периодът, който изминава между подаването на заявка за патент и първото разрешение за пускане на продукта на


text:
съответния им пазар, както е определено за тази цел във вътрешното законодателство, може да съкрати периода на действителна закрила съгласно патента.
 2. Всяка от страните предвижда допълнителен период на закрила за лекарствен продукт или продукт за растителна защита, който е защитен с патент и който е бил предмет на административна процедура за разрешаване, като този период се равнява на посочения във второто изречение на параграф 1 период, съкратен с пет години.
 3. Независимо от параграф 2 продължителността на допълнителния период на закрила не може да надхвърля пет години.
 4. За лекарствените продукти, за които са проведени педиатрични изследвания, резултатите от които са отразени в информацията за продукта, страните предвиждат удължаване с допълнителни шест месеца на периода на закрила, посочен в параграф 2.
 Член 315
 Защита на данни, предоставени с цел получаване на разрешение за пускане на лекарствени продукти на пазара
 1. Всяка от страните въвежда цялостна система, с която да гарантира поверителността, неоповестяването и безпристрастното използване на информация, предоставена с цел получаване на разрешение за пускане на лекарствен продукт на пазара (28).
 2. Всяка от страните гарантира, че цялата необходима информация, представена с цел получаване на разрешение за пускане на лекарствен продукт на пазара, продължава да не се оповестява пред трети страни и се ползва от закрила срещу нелоялно търговско използване.
 За тази цел:
 а)
 за срок от най-малко пет години, считано от датата на даване на разрешение за пускане на пазара в съответната страна, не се допуска никой публичноправен или частноправен субект, който е различен от субекта, предоставил тези неоповестени данни, да се позовава пряко или косвено на тези данни, без да има изричното съгласие на субекта, предоставил данните, и да ги използва в подкрепа на заявка за разрешение за пускане на лекарствен продукт на пазара;
 б)
 за срок от най-малко седем години, считано от датата на даване на разрешение за пускане на пазара в съответната страна, за никоя от последващите заявки не се дава разрешение за пускане на пазара, ако последващият заявител не е представил свои собствени данни или данни, използвани с позволението на притежателя на първото разрешение, които да отговарят на същите изисквания като тези за първото разрешение. Продукти, които са регистрирани, без да са представени такива данни, се изтеглят от пазара, докато изискванията не бъдат изпълнени.
 3. Посоченият в параграф 2, буква б) седемгодишен срок се увеличава до максимум осем години, ако по време на първите пет години след получаването на първоначалното разрешение притежателят получи разрешение за едно или повече нови терапевтични показания, за които се счита, че са от значителна клинична полза в сравнение със съществуващите терапии.
 4. Разпоредбите на настоящия член не могат да имат обратно действие. Те не засягат пускането на пазара на лекарствени продукти, за които е получено разрешение преди влизането в сила на настоящото споразумение.
 5. Република Молдова се ангажира да приведе своето законодателство относно защитата на данните за лекарствени продукти в съответствие със законодателството на Съюза към дата, която ще бъде определена от Комитета за асоцииране в състав „Търговия“, определен в член 438, параграф 4 от настоящото споразумение.
 Член 316


text:
Защита на данните относно продуктите за растителна защита
 1. Всяка от страните определя изискванията за безопасност и ефикасност, преди да издаде разрешение за пускане на пазара на продукти за растителна защита.
 2. Всяка от страните дава временно право на защита на данните на собственика на доклад за изпитване или изследване, представен за първи път с цел получаване на разрешение за пускане на пазара на продукт за растителна защита.
 За срока на валидност на правото на защита на данните докладът за изпитване или изследване не се използва в полза на друго лице, целящо получаване на разрешение за пускане на пазара на продукт за растителна защита, освен когато собственикът е дал своето изрично съгласие за това.
 3. Докладът за изпитване или изследване отговаря на следните условия:
 а)
 да е необходим за издаването на разрешение или за изменението на разрешение с цел да се допусне употребата върху други култури; и
 б)
 да е сертифициран като съответстващ на принципите за добра лабораторна практика или за добра експериментална практика.
 4. Срокът на защита на данните е най-малко десет години след предоставянето на първото разрешение в съответната страна. За продуктите за растителна защита с нисък риск срокът може да бъде удължен до 13 години.
 5. Посочените в параграф 4 срокове се удължават с три месеца за всяко разширяване на обхвата на разрешението за минимални употреби (29), ако заявките за такива разрешения са подадени от притежателя на разрешението в срок най-късно до пет години след датата на първото разрешение. Общият срок за защита на данните не може в никой случай да надхвърля 13 години. За продуктите за растителна защита с нисък риск общият срок за защита на данните не може в никой случай да надхвърля 15 години.
 6. Докладът за изпитване или изследване също подлежи на защита, ако е бил необходим за подновяването или преразглеждането на разрешението. В този случай срокът на защита на данните е 30 месеца.
 Член 317
 Растителни сортове
 Страните осигуряват закрила на правата върху растителните сортове в съответствие с Международната конвенция за закрила на новите сортове растения, включително и незадължителното изключение от правото на селекционера, както е посочено в член 15, параграф 2 от посочената конвенция, и си сътрудничат с цел насърчаване и защита на тези права.
 Раздел 3
 Защита на правата върху интелектуална собственост
 Член 318
 Общи задължения
 1. Страните потвърждават своите ангажименти по силата на Споразумението ТРИПС, и по-специално по част III от него, и осигуряват посочените в настоящия раздел допълнителни мерки, процедури и средства за правна защита, необходими за гарантиране на защитата на правата върху интелектуална собственост (30).
 2. Тези допълнителни мерки, процедури и средства за правна защита са справедливи и безпристрастни, не са ненужно сложни или скъпоструващи, нито налагат неразумни срокове или неоправдани забавяния.
 3. Тези допълнителни мерки и средства за правна защита са също така ефективни, пропорционални и възпиращи и се прилагат по такъв начин, че да се избегне създаването на пречки пред законната търговия и да се осигурят предпазни механизми срещу злоупотреба с тях.
 Член 319
 Лица, имащи право да търсят правна защита
 Всяка от страните признава


text:
като лица, имащи право да изискват прилагането на мерките, процедурите и средствата за правна защита, посочени в настоящия раздел и в част III от Споразумението ТРИПС:
 а)
 носителите на права върху интелектуална собственост в съответствие с разпоредбите на приложимото право;
 б)
 всички други лица, упълномощени да ползват тези права, по-специално притежателите на лицензии, доколкото това е позволено от приложимото право и е в съответствие с неговите разпоредби;
 в)
 организациите за управление на колективните права върху интелектуална собственост, които са законосъобразно признати като имащи правото да представляват носителите на права върху интелектуална собственост, доколкото това е позволено от приложимото право и е в съответствие с неговите разпоредби; и
 г)
 организациите за професионална защита, които са законосъобразно признати като имащи правото да представляват носителите на права върху интелектуална собственост, доколкото това е позволено от приложимото право и е в съответствие с неговите разпоредби.
 Подраздел 1
 Защита на правата с гражданскоправни средства
 Член 320
 Мерки за обезпечаване на доказателствата
 1. Всяка от страните гарантира, че дори преди започването на производство по съществото на спора, при подадено искане от страна, представила доказателства, за които основателно може да се предполага, че са налице, в подкрепа на твърдението си, че принадлежащото ѝ право върху интелектуална собственост е било нарушено или предстои да бъде нарушено, компетентните съдебни органи могат да разпоредят незабавни и ефективни временни мерки за обезпечаване на съответните доказателства по отношение на предполагаемото нарушение, при спазване на принципите за защита на поверителната информация.
 2. Такива мерки могат да включват подробното описание, със или без вземане на мостри, или физическото изземване на стоките, обект на нарушението, и когато е целесъобразно, на материалите и средствата, използвани за производството и/или разпространението на тези стоки, и свързаните с това документи. Тези мерки се предприемат, ако е необходимо, без да бъде изслушана другата страна, по-специално в случаите, когато всяко забавяне има вероятност да причини непоправима вреда на носителя на правото или когато съществува доказуем риск от унищожаване на доказателствата.
 Член 321
 Право на информация
 1. Всяка от страните гарантира, че при производство относно нарушение на право върху интелектуална собственост и в отговор на обосновано и съразмерно искане от страна на ищеца, компетентните съдебни органи могат да разпоредят предоставянето на информация относно произхода и дистрибуторските мрежи на стоките или услугите, с които се нарушава дадено право върху интелектуална собственост, от нарушителя и/или всяко друго лице, за което:
 а)
 е установено, че притежава стоките, обект на нарушението, в търговски мащаби;
 б)
 е установено, че използва услугите, обект на нарушението, в търговски мащаби;
 в)
 е установено, че предоставя в търговски мащаби услугите, използвани при действията по извършване на нарушение;
 г)
 е било посочено от лицето, посочено в букви а), б) или в), че е участвало в производството, изработването или дистрибуцията на стоките или в предоставянето на услугите.
 2. Информацията, посочена в параграф 1, включва по целесъобразност следното:
 а)
 имената и адресите на производителите, фабрикантите, дистрибуторите, доставчиците и други предходни собственици на стоките или услугите, както и предполагаемите търговци на едро и на дребно;
 б)
 информация за произведените, изработените, доставените, получените или поръчаните количества,


text:
както и за цената, получена за въпросните стоки или услуги.
 3. Параграфи 1 и 2 се прилагат, без да се засягат другите законови разпоредби, с които:
 а)
 на носителите на права се дава правото да получат по-пълна информация;
 б)
 се урежда използването на информацията, съобщена съгласно настоящия член, в граждански или наказателни производства;
 в)
 се урежда отговорността за злоупотреба с правото на информация;
 г)
 се предоставя възможност за отказ от предоставяне на информация, която би принудила лицето, посочено в параграф 1, да признае собственото си участие или това на свои близки роднини в нарушаването на право върху интелектуална собственост; или
 д)
 се урежда защитата на поверителността на източниците на информация или обработката на личните данни.
 Член 322
 Привременни и обезпечителни мерки
 1. Всяка от страните гарантира, че при поискване от ищеца съдебните органи могат да постановят неокончателна забрана на предполагаемия нарушител, като предназначението на забраната е да се предотврати всяко предстоящо нарушение на право върху интелектуална собственост или да се забрани временно и при заплащане, когато е приложимо, на периодична имуществена санкция, когато това е предвидено във вътрешното законодателство — продължаването на твърдените нарушения на това право, или да обвържат продължаването им с условие за внасяне на обезпечение с цел осигуряване на обезщетение за носителя на правото. Неокончателна забрана може също така да се постанови при същите условия за посредник, чиито услуги се ползват от трета страна за нарушаване на право върху интелектуална собственост.
 2. Неокончателна забрана може също така да се постанови с цел да се разпореди изземването или предаването на стоки, за които има съмнение, че нарушават право върху интелектуална собственост, така че да се предотврати тяхното навлизане в търговските канали или движението по тези канали.
 3. В случай на твърдяно нарушение, извършено в търговски мащаби, страните гарантират, че ако ищецът докаже, че са налице обстоятелства, за които има вероятност да застрашат получаването на обезщетенията, съдебните органи могат да разпоредят като обезпечителна мярка запор или възбрана върху движимата и недвижимата собственост на предполагаемия нарушител, в това число и налагане на запор върху банковите му сметки и другите му активи. За тази цел компетентните органи могат да разпоредят да се съобщи за банкови, финансови или търговски документи или да се даде подходящ достъп до съответната информация.
 Член 323
 Корективни мерки
 1. Всяка от страните гарантира, че компетентните съдебни органи могат да разпоредят, при поискване от ищеца и без да се засягат обезщетенията, полагащи се на носителя на правото вследствие на нарушението, и без компенсации от какъвто и да е вид, най-малко окончателното изваждане от търговските канали или унищожаването на стоките, за които е установено, че нарушават право върху интелектуална собственост. По целесъобразност компетентните съдебни органи могат да разпоредят също унищожаването на материали и средства, използвани преобладаващо за създаването или производството на такива стоки.
 2. Съдебните органи на страните разполагат с пълномощието да разпоредят изпълнението на тези мерки да е за сметка на нарушителя, освен ако са посочени особени причини за отклонение от това правило.
 Член 324
 Съдебни забрани
 Всяка от страните гарантира, че когато със съдебно решение е установено


text:
нарушение на право върху интелектуална собственост, съдебните органи могат да постановят срещу нарушителя, както и срещу посредник, чиито услуги се използват от трета страна за нарушаване на право върху интелектуална собственост, съдебна забрана, която цели да забрани по-нататъшното извършване на нарушението.
 Член 325
 Алтернативни мерки
 Страните могат да предвидят възможността, в случаите, в които това е целесъобразно, и по искане на лицето, което може да бъде обект на мерките, предвидени в член 323 и/или член 324 от настоящото споразумение, компетентните съдебни органи да могат да разпоредят заплащане на парично обезщетение на увредената страна, вместо прилагането на мерките, предвидени в тези два члена, ако лицето е действало без умисъл и не е проявило небрежност, ако изпълнението на въпросните мерки би му причинило непропорционална вреда и ако изплащането на парично обезщетение на увредената страна изглежда разумно удовлетворяващо.
 Член 326
 Обезщетение за вреди
 1. Всяка от страните гарантира, че по молба на увредената страна съдебните органи нареждат на нарушителя, който е знаел, или е имал разумни основания да знае, че участва в действие, с което се нарушават права, да заплати на носителя на правата обезщетение съобразно действително претърпените от него вреди в резултат на нарушението. При определянето на размера на обезщетението съдебните органи:
 а)
 вземат предвид всички относими аспекти, като например отрицателните икономически последици, в това число пропуснатата печалба, които увредената страна е претърпяла, всяка нечестно получена от нарушителя печалба и когато е целесъобразно, елементи, различни от икономическите фактори, като например неимуществените вреди, причинени на носителя на правото вследствие на нарушението; или
 б)
 вместо посоченото в буква а) могат, когато е целесъобразно, да определят размера на обезщетението като фиксирана сума въз основа на елементи като най-малкото размера на авторските и лицензионните възнаграждения или на таксите, дължими в случай че нарушителят е бил поискал разрешение да ползва въпросното право върху интелектуална собственост.
 2. За случаите, когато нарушителят не е знаел, или е имал разумни основания да не знае, че е участвал в действието, с което се нарушават права, страните могат да предвидят възможността съдебните органи да разпоредят в полза на увредената страна възстановяване на печалбите или заплащане на обезщетения, които могат да бъдат предварително установени.
 Член 327
 Съдебни разноски
 Всяка от страните гарантира, че разумните и пропорционални съдебни разноски и другите разходи, направени от спечелилата страна, като правило се поемат от загубилата страна, освен ако това противоречи на справедливостта.
 Член 328
 Публикуване на съдебните решения
 Всяка от страните гарантира, че при съдебни производства, образувани за нарушение на право върху интелектуална собственост, съдебните органи могат да разпоредят по искане на ищеца и за сметка на нарушителя подходящи мерки за разпространение на информацията във връзка с постановеното решение, в това число излагането му и неговото цялостно или частично публикуване.
 Член 329
 Презумпция за авторство или собственост
 За целите на прилагането на мерките, процедурите и средствата за правна защита, предвидени в настоящия раздел:
 а)
 за да може авторът на литературно или художествено произведение, при липса на доказателства за противното, да се счита за такъв и следователно да има право да образува производство за нарушени права, е достатъчно


text:
неговото име да фигурира върху произведението по обичайния начин;
 б)
 буква а) се прилага mutatis mutandis за носителите на права, сродни на авторското право, по отношение на техния защитен обект.
 Подраздел 2
 Други разпоредби
 Член 330
 Гранични мерки
 1. Освен ако е предвидено друго в настоящия подраздел, всяка от страните приема процедури, предоставящи възможност на носителите на права, които имат сериозни основания да подозират, че може да бъде извършен внос, износ, реекспорт, въвеждане или напускане на митническата територия, поставяне под режим с отложено плащане или поставяне в свободна зона или в свободен склад на стоки, нарушаващи права върху интелектуална собственост (31), да подадат до компетентните административни или съдебни органи писмена молба с цел митническите органи да спрат временно освобождаването на такива стоки или да ги задържат.
 2. Всяка от страните предвижда, че когато митническите органи, в хода на своите действия и преди да бъде подадена молба от носителя на права или такава да бъде уважена, имат достатъчни основания да подозират, че стоките нарушават право върху интелектуална собственост, те могат временно да спрат освобождаването на стоките или да ги задържат, за да дадат възможност на носителя на права да внесе молба с искане за намеса съгласно параграф 1.
 3. Всички свързани с вносителя права или задължения, установени във вътрешното законодателство с цел прилагане на настоящия член и на раздел 4 от част III от Споразумението ТРИПС, също така се прилагат и спрямо износителя или държателя на стоките.
 4. Всяка от страните предвижда нейните компетентни органи да изискват от носителя на права, който поиска прилагането на описаните в параграф 1 процедури, да предостави убедителни доказателства на компетентните органи за това, че според законодателството на страната, предвидила процедурите, е налице prima facie нарушение на неговото право върху интелектуална собственост, както и да предостави достатъчно информация, с каквато би могло основателно да се очаква носителят на правото да разполага, за да могат съмнителните стоки да бъдат разпознати сравнително лесно от компетентните органи. Изискването за предоставяне на достатъчно информация не следва излишно да препятства използването на процедурите, описани в параграф 1.
 5. За да се определи дали е налице нарушение на право върху интелектуална собственост, митническото бюро съобщава на носителя на правата, при поискване от негова страна и при условие че са известни, имената и адресите на получателя, изпращача или държателя на стоките, както и произхода и мястото, от което идват стоките, за които се подозира, че нарушават право върху интелектуална собственост.
 Митническото бюро също така дава възможност на подателя на молбата да разгледа внимателно стоките, чието освобождаване е било временно спряно или които са били задържани. По време на прегледа на стоките митническото бюро може да вземе мостри и да ги предаде или изпрати на носителя на правата, ако той поиска това, изключително с цел извършване на анализ и за улесняване на следващата след това процедура.
 6. Митническите органи се занимават активно с целенасочено търсене и идентифициране на товари, съдържащи стоки, за които има съмнение, че нарушават право върху интелектуална собственост, като за целта използват методи за анализ на риска. Те изграждат системи за


text:
тясно сътрудничество с носителите на права, включително и ефективни механизми за събиране на информация за анализа на риска.
 7. Страните се споразумяват да си сътрудничат с оглед на премахването на международната търговия със стоки, нарушаващи правата върху интелектуална собственост. С тази цел, когато е целесъобразно, те по-конкретно обменят информация и организират сътрудничество между своите компетентни органи във връзка с търговията със стоки, нарушаващи правата върху интелектуална собственост.
 8. По отношение на стоки, преминаващи транзитно през територията на едната от страните и предназначени за територията на другата страна, първата страна предоставя информация на последната страна, за да се осигури ефективна намеса на митническите органи по отношение на товари със стоки, за които има съмнение, че нарушават право върху интелектуална собственост.
 9. Без да се засягат другите форми на сътрудничество, Протокол III относно административната взаимопомощ по митнически въпроси ще се прилага по отношение на параграфи 7 и 8 от настоящия член при нарушения на митническото законодателство, свързани с правата върху интелектуална собственост.
 10. Митническият подкомитет, посочен в член 200 от настоящото споразумение, изпълнява ролята на отговорния комитет, който осигурява правилното функциониране и прилагане на настоящия член.
 Член 331
 Кодекси за поведение
 Страните насърчават:
 а)
 разработването от страна на търговските или професионалните сдружения или организации на кодекси за поведение, които имат за цел да допринесат за защитата на правата върху интелектуална собственост; и
 б)
 представянето на компетентните органи на страните на проекти за кодекси за поведение и на всички оценки за прилагането на тези кодекси за поведение.
 Член 332
 Сътрудничество
 1. Страните се споразумяват да си сътрудничат с оглед подкрепа за изпълнението на ангажиментите и задълженията, поети съгласно настоящата глава.
 2. При спазване на разпоредбите на дял VI (Финансова помощ и разпоредби за борба с измамите и за контрол) от настоящото споразумение, областите на сътрудничество включват следните дейности, без да се ограничават само до тях:
 а)
 обмен на информация относно нормативната уредба, свързана с правата върху интелектуална собственост, и съответните правила за закрила и защита; обмен на опит за напредъка по отношение на законодателството в тези области;
 б)
 обмен на опит и информация относно защитата на правата върху интелектуална собственост;
 в)
 обмен на опит, свързан с правоприлагането на централно и на по-ниско от централното равнище от страна на митническите органи, полицията, административните и съдебните органи; координация за предотвратяване на износа на фалшифицирани стоки, включително с други държави;
 г)
 изграждане на капацитет; обмен и обучение на персонал;
 д)
 популяризиране и разпространение на информация относно правата върху интелектуална собственост inter alia в деловите среди и гражданското общество; повишаване на осведомеността на потребителите и носителите на права;
 е)
 засилване на институционалното сътрудничество, например между службите по интелектуална собственост;
 ж)
 активно насърчаване на осведомеността и образоваността на широката общественост във връзка с политиките в областта на правата върху интелектуална собственост; изготвяне на ефективни стратегии за идентифициране на основни адресати и създаване на програми за осведомяване с цел повишаване на информираността на потребителите и медиите относно въздействието на нарушенията на правата върху интелектуална собственост, включително относно рисковете за здравето и безопасността, както и връзката с организираната престъпност.
 ГЛАВА


text:
10
 Конкуренция
 Раздел 1
 Антитръстови мерки и сливания
 Член 333
 Определения
 За целите на настоящия раздел:
 1)
 под „орган за защита на конкуренцията“ за Съюза се разбира Европейската комисия, а за Република Молдова — Съветът за защита на конкуренцията.
 2)
 „законодателство в областта на конкуренцията“ означава:
 а)
 за Съюза — членове 101, 102 и 106 от Договора за функционирането на Европейския съюз, Регламент (ЕО) No 139/2004 на Съвета от 20 януари 2004 г. относно контрола върху концентрациите между предприятия (Регламент за сливанията на ЕО), както и техните регламенти за изпълнение или техните изменения;
 б)
 за Република Молдова — Закон за конкуренцията No 183 от 11 юли 2012 г., както и подзаконовите разпоредби за прилагането му или неговите изменения; и
 в)
 всички промени, които могат да претърпят инструментите, посочени в букви а) и б), след влизането в сила на настоящото споразумение.
 Член 334
 Принципи
 Страните признават значението на свободната и ненарушена конкуренция за своите търговски отношения. Страните признават, че антиконкурентните стопански практики могат да нарушат правилното функциониране на пазарите и да компрометират ползите от либерализацията на търговията.
 Член 335
 Изпълнение
 1. Всяка от страните запазва в сила на собствената си територия всеобхватно законодателство в областта на конкуренцията, с което ефективно се противодейства на антиконкурентните споразумения, на съгласуваните практики и на антиконкурентното едностранно поведение на предприятия с господстващо положение и което осигурява ефективен контрол над концентрациите.
 2. Всяка от страните поддържа орган, който е функционално независим и разполага с достатъчно човешки и финансови ресурси, за да прилага ефективно законодателството в областта на конкуренцията, посочено в член 333, параграф 2.
 3. Страните признават значението на прилагането на съответното законодателство в областта на конкуренцията по прозрачен и недискриминационен начин, като съблюдават принципите на процесуална справедливост и правата на защита на засегнатите предприятия.
 Член 336
 Държавни монополи, публични предприятия и предприятия, на които са предоставени специални или изключителни права
 1. Никоя от разпоредбите в настоящата глава не възпрепятства дадена страна да определя или запазва държавни монополи или публични предприятия или да предоставя специални или изключителни права на предприятия съобразно своето съответно законодателство.
 2. Що се отнася до държавните монополи с търговски характер, публичните предприятия и предприятията, на които са предоставени специални или изключителни права, всяка от страните гарантира, че такива предприятия са предмет на посоченото в член 333, параграф 2 законодателство в областта на конкуренцията, доколкото прилагането на това законодателство не възпрепятства юридически или фактически изпълнението на специфичните задачи от обществен интерес, възложени на въпросните предприятия.
 Член 337
 Сътрудничество и обмен на информация
 1. Страните признават значението на сътрудничеството и координацията между своите съответни органи за защита на конкуренцията за засилването на ефективното прилагане на законодателството в областта на конкуренцията и за постигането на целите на настоящото споразумение чрез насърчаване на конкуренцията и намаляване на антиконкурентното поведение на предприятията или антиконкурентните операции.
 2. За тази цел всеки от органите за защита на конкуренцията може да уведоми другия орган за защита на конкуренцията за желанието си да си сътрудничат в дейностите по правоприлагане на която и да е от страните. Никоя от страните не е възпрепятствана


text:
да взема самостоятелни решения по въпросите, свързани със сътрудничеството.
 3. С оглед улесняване на ефективното прилагане на съответното законодателство в областта на конкуренцията органите за защита на конкуренцията могат да обменят неповерителна информация. Всеки обмен на информация е съобразен с приложимите във всяка страна норми за поверителност. Когато страните обменят информация съгласно настоящия член, те вземат предвид ограниченията, наложени с изискванията за професионална и търговска тайна в съответните им юрисдикции.
 Член 338
 Уреждане на спорове
 Разпоредбите относно механизма за уреждане на спорове в глава 14 (Уреждане на спорове) от дял V (Търговия и свързани с търговията въпроси) от настоящото споразумение не се прилагат спрямо настоящия раздел.
 Раздел 2
 Държавна помощ
 Член 339
 Общи принципи и обхват
 1. Държавна помощ, предоставена от Съюза или от Република Молдова, или чрез ресурси на някоя от тези страни, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки и услуги и която засяга търговията между страните, е несъвместима с настоящото споразумение.
 2. Разпоредбите в настоящата глава не се прилагат спрямо държавната помощ, свързана с рибарството, продуктите, обхванати от приложение 1 към Споразумението за селското стопанство, или другите помощи, обхванати от Споразумението за селското стопанство.
 Член 340
 Оценка на държавната помощ
 1. Държавната помощ се оценява въз основа на критериите, произтичащи от прилагането на правилата относно конкуренцията, приложими в ЕС, и по-конкретно на член 107 от Договора за функционирането на Европейския съюз и тълкувателните инструменти, приети от институциите на ЕС, включително релевантната съдебна практика на Съда на Европейския съюз.
 2. Произтичащите от настоящия член задължения започват да се прилагат в срок до пет години след влизане в сила на настоящото споразумение.
 Член 341
 Законодателство в областта на държавните помощи и орган за контрол върху държавните помощи
 1. Страните приемат или запазват в сила, в зависимост от това кое е подходящо, законодателство за контрол върху държавните помощи. Те също така създават или запазват, в зависимост от това кое е подходящо, функционално независим орган, на който са предоставени необходимите правомощия за контрол върху държавните помощи. Този орган има, inter alia, правомощия да разрешава схеми за държавна помощ и индивидуални мерки за държавна помощ, както и правомощия да разпорежда възстановяването на държавна помощ, която е била отпусната неправомерно.
 2. Произтичащите от настоящия член задължения започват да се изпълняват в срок до две години от влизане в сила на настоящото споразумение.
 3. Всички схеми за държавна помощ, въведени преди създаването на органа за контрол върху държавните помощи, се привеждат в съответствие в срок до осем години от датата на влизане в сила на настоящото споразумение. Без да се засягат разпоредбите в други глави от настоящото споразумение, срокът за привеждане в съответствие се удължава до максимум десет години от датата на влизане в сила на настоящото споразумение, когато става въпрос за схеми за държавна помощ, въведени по силата на молдовския Закон за свободните икономически зони No 440-XV от 27 юли 2001 г.
 Член 342
 Прозрачност
 1. Всяка от страните гарантира прозрачност в сферата на


text:
държавните помощи. За тази цел от 1 януари 2016 г. нататък всяка от страните докладва на другата страна на всеки две години, като следва методологията и представянето на годишния обзор на ЕС относно държавната помощ. Този доклад се счита за представен, ако съответната информация е оповестена от страните или от тяхно име на общодостъпен уебсайт.
 2. Когато някоя от страните счита, че нейните търговски отношения са засегнати от конкретен случай на предоставяне на държавна помощ, отпусната от другата страна, засегнатата страна може да поиска от другата страна да предостави информация относно конкретния случай на предоставяне на държавна помощ.
 Член 343
 Поверителност
 Когато страните обменят информация съгласно настоящата глава, те вземат предвид ограниченията, наложени с изискванията за професионална и търговска тайна.
 Член 344
 Клауза за преразглеждане
 Страните осигуряват постоянно преразглеждане на въпросите, които се посочват в настоящата глава. Всяка от страните може да отнесе такива въпроси до Комитета за асоцииране в състав „Търговия“, както е посочено в член 438, параграф 4 от настоящото споразумение. Страните се споразумяват да правят преглед на напредъка по прилагане на настоящата глава на всеки две години след влизането в сила на настоящото споразумение, освен ако двете страни се споразумеят за друго.
 ГЛАВА 11
 Свързана с търговията енергетика
 Член 345
 Определения
 За целите на настоящата глава:
 1)
 „енергийни стоки“ са сурови нефтени масла (код по КН 27.09), природен газ (код по КН 27.11) и електрическа енергия (код по КН 27.16);
 2)
 „фиксирана инфраструктура“ е всяка преносна или разпределителна мрежа, съоръжение за втечнен природен газ или хранилище, както са определени в Директива 2003/55/ЕО на Европейския парламент и на Съвета от 26 юни 2003 г. относно общите правила за вътрешния пазар на природен газ и в Директива 2003/54/ЕО на Европейския парламент и на Съвета от 26 юни 2003 г. относно общите правила за вътрешния пазар на електроенергия;
 3)
 „транспортиране“ е преносът и разпределението, както са определени в Директива 2003/54 и Директива 2003/55, както и пренасянето или предаването на нефт посредством тръбопроводи;
 4)
 „неправомерно вземане“ е всяка дейност, състояща се в незаконното вземане на енергийни стоки от фиксирана инфраструктура.
 Член 346
 Вътрешно регулирани цени
 1. Съгласно Протокола относно асоциирането на Република Молдова към Енергийната общност цената на доставките на природен газ и електроенергия за небитовите потребители се определя единствено от предлагането и търсенето.
 2. Чрез дерогация от параграф 1 страните могат да налагат с оглед на общия икономически интерес (32) задължение на предприятията във връзка с цената на доставките на природен газ и електроенергия (наричана по-нататък „регулирана цена“). В случай че небитовите потребители не могат да се споразумеят с доставчик относно цена на електроенергията или на природния газ, която е по-ниска или равна на регулираната цена на природния газ или на електроенергията, небитовите потребители имат правото да сключат договор за доставка на електроенергия или на природен газ с доставчик за приложимата регулирана цена. При всички случаи небитовите потребители са свободни да водят преговори и да подпишат договор с всеки друг алтернативен доставчик.
 3. Страната, която налага задължение съгласно параграф 2, гарантира, че това задължение е ясно определено, прозрачно, пропорционално, недискриминационно,


text:
подлежащо на проверка и с ограничена продължителност. Когато налага такова задължение, страната също така гарантира на другите предприятия равни условия на достъп до потребителите.
 4. Когато цената, на която се продават природният газ и електроенергията на вътрешния пазар, е регулирана от някоя от страните, съответната страна гарантира, че методиката за изчисляване на регулираната цена се публикува, преди регулираната цена да влезе в сила.
 Член 347
 Забрана за двойно тарифиране
 1. Без да се засяга възможността да се налагат регулирани цени в съответствие с член 346, параграфи 2 и 3 от настоящото споразумение, никоя страна или регулаторен орган на някоя страна не приема и не запазва в сила мярка, водеща до цена за износ на енергийните стоки в другата стана, която е по-висока от цената, определяна за тези стоки, когато са предназначени за вътрешно потребление.
 2. Страната износител представя, при поискване от другата страна, доказателства, че не е налице мярка, забранена по силата на параграф 1, която води до разлика в цената на едни и същи енергийни стоки в зависимост от това дали се продават на вътрешния пазар или се изнасят.
 Член 348
 Транзит
 Страните вземат всички необходими мерки за улесняване на транзита съобразно принципа на свобода на транзита и в съответствие с член V, параграфи 1, 2, 4 и 5 от Общото споразумение за митата и търговията (ГАТТ) от 1994 г. и член 7, параграфи 1 и 3 от Договора за Енергийната харта, които са включени в настоящото споразумение и съставляват част от него.
 Член 349
 Транспортиране
 По отношение на транспортирането на електроенергия и природен газ, и по-специално на достъпа на трети страни до фиксираната инфраструктура, страните адаптират своето законодателство, както е посочено в приложение VIII към настоящото споразумение и в Договора за създаване на Енергийна общност, така че да гарантират, че тарифите, които се публикуват преди влизането им в сила, процедурите за разпределяне на капацитет и всички други условия са обективни, разумни и прозрачни и не водят до дискриминация на основание произход, собственост или местоназначение на електроенергията или природния газ.
 Член 350
 Неправомерно вземане на стоки, които преминават транзитно
 Всяка от страните взема всички необходими мерки, за да забрани и да се справи с всяко неправомерно вземане на енергийни стоки, преминаващи транзитно през нейната територия, от страна на всеки субект, който подлежи на контрол от тази страна или попада в нейната юрисдикция.
 Член 351
 Непрекъснат транзит
 1. Страните не се намесват в транзита на енергийни стоки на своята територия, освен когато тази намеса е изрично предвидена в договор или в друго споразумение, с което се урежда транзитът.
 2. В случай на спор по какъвто и да било въпрос, засягащ страните или един или повече субекти под контрола или под юрисдикцията на една от страните, никоя страна, през чиято територия преминават транзитно енергийни стоки, не прекъсва и не намалява транзита, преди да приключи процедурата за уреждане на спора съгласно съответния договор или съответното споразумение, или процедурата в извънредни ситуации съгласно приложение XXXI към настоящото споразумение или съгласно глава 14 (Уреждане на спорове) от дял V (Търговия и свързани с търговията


text:
въпроси) от настоящото споразумение, и не позволява на никой субект под своя контрол или юрисдикция, в това число на държавни търговски предприятия, да прекъсва или намалява този транзит, с изключение на случаите, предвидени в параграф 1 от настоящия член.
 3. Никоя от страните не носи отговорност за прекъсване или намаляване на транзита съгласно настоящия член, когато страната се намира в невъзможност да доставя енергийни стоки или да осъществява транзита им в резултат на действия, които могат да се припишат на трета държава или на субект под контрола или юрисдикцията на трета държава.
 Член 352
 Задължение на операторите във връзка с транзита
 Всяка от страните гарантира, че операторите на фиксирана инфраструктура вземат всички необходими мерки за:
 а)
 свеждане до минимум на риска от неочаквано прекъсване или намаляване на транзита; и
 б)
 експедитивно възстановяване на нормалното функциониране на транзита, който е бил неочаквано прекъснат или намален.
 Член 353
 Регулаторен орган за електроенергията и природния газ
 1. В съответствие с Директива 2003/55/ЕО и Директива 2003/54/ЕО регулаторният орган за природния газ и електроенергията е юридически самостоятелен и функционално независим от всеки друг публичноправен или частноправен субект и са му предоставени достатъчни правомощия, за да гарантира ефективната конкуренция и ефикасното функциониране на пазара.
 2. Решенията на регулаторния орган и използваните от него процедури са безпристрастни по отношение на всички пазарни участници.
 3. Засегнатият от решение на регулаторния орган оператор има правото да обжалва това решение пред апелативен орган, който е независим от страните в спора. Когато апелативният орган не е съдебен орган по своя характер, винаги се представят писмено мотивите за неговото решение и неговите решения подлежат също така на преразглеждане от безпристрастен и независим съдебен орган. Решенията, издадени от апелативни органи, се прилагат ефективно.
 Член 354
 Връзка с Договора за създаване на Енергийна общност
 1. В случай на противоречие между разпоредбите на настоящата глава и разпоредбите на Договора за създаване на Енергийна общност или разпоредбите на законодателството на Съюза, приложимо по силата на Договора за създаване на Енергийна общност, преимуществена сила в частта на противоречието имат разпоредбите на Договора за създаване на Енергийна общност или разпоредбите на законодателството на Съюза, приложимо по силата на Договора за създаване на Енергийна общност.
 2. При прилагането на настоящата глава се предпочита приемането на законодателство или на други актове, които са съгласувани с Договора за създаване на Енергийна общност или са на основание приложимото в Съюза законодателство. В случай на спор по отношение на настоящата глава се приема, че законодателството или другите актове, които отговарят на тези критерии, са в съответствие с настоящата глава. При преценката на това дали законодателството или другите актове отговарят на тези критерии се вземат предвид всички относими решения, взети по силата на член 91 от Договора за създаване на Енергийна общност.
 3. Никоя от страните не използва разпоредбите за уреждане на спорове на настоящото споразумение, за да твърди, че има нарушение на разпоредбите на Договора за създаване на Енергийна общност.
 ГЛАВА 12
 Прозрачност
 Член 355
 Определения
 За целите на настоящата глава:
 1)
 „мерки с общо приложение“ включват закони, подзаконови разпоредби, съдебни решения, процедурни


text:
и административни актове с общо приложение, както и всеки друг общ или абстрактен акт, тълкувание или друго изискване, което може да има отражение върху въпрос, попадащ в приложното поле на дял V (Търговия и свързани с търговията въпроси) от настоящото споразумение. Това понятие не включва решение, което се прилага към конкретно лице;
 2)
 „заинтересовано лице“ означава всяко едно физическо или юридическо лице, на което могат да бъдат предоставени права или задължения по силата на мерките с общо приложение, по смисъла на дял V (Търговия и свързани с търговията въпроси) от настоящото споразумение.
 Член 356
 Цел и приложно поле
 Като признават въздействието, което регулаторната среда може да окаже върху търговията и инвестициите между тях, страните осигуряват предсказуема регулаторна среда за икономическите оператори и ефикасни процедури, като надлежно отчитат изискванията на правната сигурност и пропорционалността.
 Член 357
 Публикуване
 1. Всяка от страните гарантира, че мерките с общо приложение:
 а)
 стават достъпни незабавно и лесно чрез официално предназначено за тази цел средство, а в случаите, в които това е изпълнимо — чрез електронно средство, по начин, който да даде възможност на всяко лице да се запознае с тях;
 б)
 предоставят обяснение за целта на тези мерки и за основанието за тях; и
 в)
 осигуряват достатъчно време между датата на публикуване и датата на влизане в сила на тези мерки, с изключение на случаи, които са надлежно обосновани.
 2. Всяка от страните:
 а)
 се стреми да публикува на достатъчно ранен етап всяко предложение за приемане или изменение на мярка с общо приложение, включително обяснение за целта на предложението и за основанието за него;
 б)
 предоставя разумни възможности на заинтересованите лица да представят коментарите си във връзка с предложението, като дава по-специално достатъчно време за оползотворяване на тези възможности; и
 в)
 се стреми да вземе под внимание коментарите, получени от заинтересованите лица във връзка с това предложение.
 Член 358
 Запитвания и звена за контакт
 1. За да се улесни комуникацията между страните по въпросите, попадащи в приложното поле на дял V (Търговия и свързани с търговията въпроси) от настоящото споразумение, всяка страна посочва звено за контакт, което да изпълнява ролята на координатор.
 2. Всяка от страните установява или поддържа подходящи механизми за отговаряне на запитвания от лица по отношение на всяка предложена или влязла в сила мярка с общо приложение, както и по отношение на нейното прилагане. Запитванията могат да бъдат отправяни чрез звената за контакт, създадени съгласно параграф 1, или чрез всякакви други механизми, по целесъобразност.
 3. Страните признават, че отговорът, предвиден в параграф 2, не може да бъде окончателен или правно обвързващ, а се дава единствено с информативна цел, освен ако е предвидено друго в техните съответни законови и подзаконови актове.
 4. По искане на една от страните другата страна незабавно предоставя информация и отговаря на въпроси, отнасящи се до всяка мярка с общо приложение или до всяко предложение за приемане или за изменение на мярка с общо приложение, за която мярка или за което предложение отправящата искането страна счита, че може да засегне прилагането на дял V (Търговия и свързани с търговията


text:
въпроси) от настоящото споразумение, независимо от това дали отправящата искането страна е била уведомена предварително за тази мярка.
 Член 359
 Изпълнение на мерките с общо приложение
 Всяка от страните изпълнява по обективен, безпристрастен и разумен начин всички мерки с общо приложение. За тази цел при прилагането на такива мерки спрямо конкретни лица, стоки или услуги на другата страна в специфични случаи, всяка от страните:
 а)
 се стреми да предостави на заинтересованите лица, които са пряко засегнати от дадено производство, разумно предизвестие в съответствие със своите процедури, когато производството започне, включително и описание на естеството на производството, посочване на правното основание, по силата на което е започнато производството, и общо описание на всички спорни въпроси;
 б)
 предоставя на такива заинтересовани лица разумна възможност за представяне на факти и доводи в подкрепа на техните позиции преди предприемането на окончателно административно действие, когато времето, естеството на производството и общественият интерес позволяват това; и
 в)
 гарантира, че прилаганите от нея процедури са на основание на нейното законодателство и са в съответствие с него.
 Член 360
 Преразглеждане и обжалване
 1. Всяка от страните създава или поддържа общи, арбитражни или административни съдилища или процедури с цел извършване на незабавно преразглеждане и когато има основания за това, коригиране на административно действие в области, които попадат в приложното поле на дял V (Търговия и свързани с търговията въпроси) от настоящото споразумение. Такива съдилища или процедури са безпристрастни и независими от службата или органа, оправомощена или оправомощен да извършва административното правоприлагане, а тези, които отговарят за тях, нямат съществен интерес от резултата от разглеждания въпрос.
 2. Всяка от страните гарантира, че във всички такива съдилища или в рамките на тези процедури на страните по производството е предоставено правото на:
 а)
 разумна възможност за подкрепа или защита на техните съответни позиции; и
 б)
 решение, основано на доказателствата и представената документация, или ако това се изисква от законодателството на съответната страна — документацията, събрана от административния орган.
 3. Всяка от страните гарантира, че в зависимост от изхода на процедурата за обжалване или допълнително преразглеждане, предвидена в нейното законодателство, решението се прилага от службата или органа, компетентна или компетентен по отношение на спорното административно действие, и определя практиката на тази служба или този орган.
 Член 361
 Качество и резултати от прилагането на регулаторната уредба и добро административно поведение
 1. Страните се споразумяват да си сътрудничат за насърчаване на качеството на регулаторната уредба и резултатите от нейното прилагане, включително чрез обмен на информация и най-добри практики по отношение на своите съответни политики относно регулаторната уредба и оценки за въздействието на регулаторната уредба.
 2. Страните възприемат принципите на добро административно поведение (33) и се споразумяват да си сътрудничат за насърчаването им, включително чрез обмен на информация и най-добри практики.
 Член 362
 Специални разпоредби
 Разпоредбите на настоящата глава се прилагат, без да се засягат специалните разпоредби относно прозрачността, въведени в другите глави от дял V (Търговия и свързани с търговията въпроси) от настоящото споразумение.
 ГЛАВА 13
 Търговия и устойчиво развитие
 Член 363
 Контекст и цели
 1. Страните припомнят Дневен ред 21 на Конференцията на ООН


text:
по околна среда и развитие от 1992 г., Декларацията на МОТ от 1998 г. за основните принципи и права в областта на труда, Плана за изпълнение от Йоханесбург за устойчиво развитие, приет през 2002 г., Декларацията на министрите от Икономическия и социален съвет на ООН от 2006 г. относно постигането на пълна и продуктивна трудова заетост и достойни условия на труд за всички, както и Декларацията на МОТ от 2008 г. относно социалната справедливост за справедлива глобализация. Страните потвърждават отново своя ангажимент да насърчават развитието на международната търговия по начин, който допринася за постигането на целта за устойчиво развитие с оглед на благосъстоянието на настоящите и бъдещите поколения, и да гарантират, че тази цел е интегрирана и отразена на всяко равнище на техните търговски отношения.
 2. Страните потвърждават отново своя ангажимент за постигане на устойчиво развитие и признават, че икономическото развитие, социалното развитие и опазването на околната среда са взаимнообусловените и взаимноукрепващи се стълбове на устойчивото развитие. Страните подчертават ползата от вземането под внимание на свързаните с търговията въпроси в областта на трудовата заетост (34) и на опазването на околната среда като част от един глобален подход към търговията и устойчивото развитие.
 Член 364
 Право на регулиране и равнища на защита
 1. Страните признават правото на всяка страна да определя свои политики и приоритети в областта на устойчивото развитие, да установява свои собствени равнища на вътрешна защита в областта на околната среда и трудовата заетост и да приема или да изменя по съответен начин своето приложимо законодателство и политики, в съответствие с поетите от тях ангажименти по отношение на международно признатите стандарти и споразумения, посочени в членове 365 и 366 от настоящото споразумение.
 2. В тази връзка всяка от страните се стреми да гарантира, че нейното законодателство и нейните политики предвиждат и насърчават високи равнища на защита в областта на околната среда и на трудовата заетост, и се стреми да усъвършенства непрестанно това законодателство и тези политики и съответните равнища на защита.
 Член 365
 Многостранни стандарти и споразумения в областта на трудовата заетост
 1. Страните признават като основни елементи за управление на глобализацията пълната и продуктивна трудова заетост и достойните условия на труд за всички и потвърждават отново своя ангажимент да насърчават развитието на международната търговия по начин, който допринася за пълна и продуктивна трудова заетост и достойни условия на труд за всички. В този контекст страните се ангажират да се консултират и да си сътрудничат по съответен начин по отношение на свързаните с търговията въпроси в областта на трудовата заетост, представляващи взаимен интерес.
 2. Съгласно задълженията си като членове на МОТ и Декларацията на МОТ за основните принципи и права в областта на труда и механизма за нейното прилагане от 1998 г., страните се ангажират да спазват, популяризират и осъществяват в своите правни норми, в своята практика и на цялата си територия международно признатите основни стандарти в областта на трудовата заетост, съдържащи се в основните конвенции на МОТ, и по-конкретно:
 а)
 свободата на сдружаване и ефективното признаване на правото на колективно трудово договаряне;
 б)
 премахването на всички форми на


text:
принудителен или задължителен труд;
 в)
 ефективното премахване на детския труд; и
 г)
 премахването на дискриминацията в областта на заетостта и професиите.
 3. Страните потвърждават отново своя ангажимент да прилагат ефективно в своето законодателство и в своята практика основните, приоритетните и другите конвенции на МОТ, които са ратифицирани съответно от държавите-членки и от Република Молдова.
 4. Страните също така ще разгледат възможността да ратифицират останалите приоритетни конвенции и другите конвенции, които МОТ категоризира като актуални. В тази връзка страните редовно обменят информация за съответното положение във всяка от тях и за напредъка по отношение на ратифицирането.
 5. Страните признават, че нарушаването на основните принципи и права в областта на труда не може да се използва като основание или по друг начин като законно сравнително предимство и че стандартите в областта на трудовата заетост следва да не се използват за протекционистки търговски цели.
 Член 366
 Многостранно управление и многостранни споразумения в областта на околната среда
 1. Страните признават ползата от международното управление и международните споразумения в областта на околната среда като отговор на международната общност на глобалните или регионалните екологични проблеми и подчертават необходимостта от засилване на взаимното подпомагане между политиките в областта на търговията и на околната среда. В този контекст страните се ангажират да се консултират и да си сътрудничат по съответен начин във връзка с преговорите по свързаните с търговията въпроси в областта на околната среда и по отношение на други свързани с търговията въпроси в областта на околната среда, представляващи взаимен интерес.
 2. Страните потвърждават отново своя ангажимент за ефективно прилагане на многостранните споразумения в областта на околната среда, по които те са страна, в своето законодателство и в своята практика.
 3. Страните редовно обменят информация за съответното положение във всяка от тях и за напредъка по отношение на ратифицирането на многостранните споразумения в областта на околната среда или на измененията на тези споразумения.
 4. Страните потвърждават отново своя ангажимент за постигане на крайната цел на Рамковата конвенция на ООН по изменение на климата (РКООНИК) и Протокола от Киото към нея. Те поемат ангажимент да си сътрудничат във връзка с изработването на бъдещата международна рамка в областта на изменението на климата по линия на РКООНИК и свързаните с нея споразумения и решения.
 5. Никоя от разпоредбите на настоящото споразумение не възпрепятства дадена страна да приема или да запазва в сила мерки за изпълнение на многостранните споразумения в областта на околната среда, по които тя е страна, при условие че тези мерки не се прилагат по начин, който може да представлява средство за произволна или неоправдана дискриминация между страните или прикрито ограничение на търговията.
 Член 367
 Търговия и инвестиции, насърчаващи устойчивото развитие
 Страните потвърждават отново своя ангажимент за повишаване на приноса на търговията за устойчивото развитие в неговите икономически, социални и екологични аспекти. В съответствие с това страните:
 а)
 признават положителното влияние, което могат да окажат основните стандарти в областта на трудовата заетост и достойните условия на труд върху икономическата ефективност, иновациите и производителността, и се стремят към по-голяма съгласуваност между търговските политики, от една страна, и политиките в


text:
областта на трудовата заетост, от друга;
 б)
 се стремят да улесняват и насърчават търговията и инвестициите в екологични стоки и услуги, включително чрез преодоляване на свързаните с това нетарифни бариери;
 в)
 се стремят да улесняват премахването на пречките за търговията със стоки и услуги от особено значение за смекчаването на последиците от изменението на климата или на пречките за инвестициите в такива стоки и услуги, като например устойчивата енергия от възобновяеми източници и енергийно-ефективните продукти и услуги, включително чрез приемане на рамки на политиката, които спомагат за внедряване на най-добрите налични технологии, и чрез популяризиране на стандарти, които отговарят на екологичните и икономическите нужди и свеждат до минимум техническите пречки за търговията;
 г)
 се споразумяват да насърчават търговията със стоки, които допринасят за подобряване на социалните условия и на екологосъобразните практики, включително стоки, които са предмет на доброволни схеми за гарантиране на устойчивост, например схеми за справедлива и етична търговия, екомаркировки и схеми за сертифициране на продукти, произведени от природни ресурси;
 д)
 се споразумяват да насърчават корпоративната социална отговорност, включително и чрез обмен на информация и на най-добри практики. В тази връзка страните се позовават на съответните международно признати принципи и насоки, като например Насоките на ОИСР за многонационалните предприятия, Глобалния договор на ООН и Тристранната декларация на МОТ относно принципите за многонационалните предприятия и социалната политика.
 Член 368
 Биологично разнообразие
 1. Страните признават значението на това да се гарантират опазването и устойчивото ползване на биологичното разнообразие като ключов елемент за постигането на устойчиво развитие и потвърждават отново ангажимента си за опазване и устойчиво ползване на биологичното разнообразие в съответствие с Конвенцията за биологичното разнообразие и другите приложими международни инструменти, по които са страна.
 2. За тази цел страните поемат ангажимент:
 а)
 да насърчават търговията с произведени от природни ресурси продукти, получени чрез устойчиво ползване на биологичните ресурси и допринасящи за опазване на биологичното разнообразие;
 б)
 да обменят информация относно мерки за търговията с произведени от природни ресурси продукти, имащи за цел спиране на загубата на биологично разнообразие и намаляване на натиска върху биологичното разнообразие, и когато е уместно, да си сътрудничат за постигане на максимално въздействие на съответните свои политики и за осигуряване на взаимното подпомагане между тези свои политики;
 в)
 да насърчават включването на биологични видове в списъците съгласно Конвенцията по международната търговия със застрашени видове от дивата фауна и флора (CITES), когато се счита, че съществува риск за природозащитния статус на тези видове; и
 г)
 да си сътрудничат на регионално и световно ниво с цел насърчаване на опазването и на устойчивото ползване на биологичното разнообразие в природните и селскостопанските екосистеми, включително на застрашените видове, техните местообитания, специално защитените природни територии и генетичното разнообразие, както и за възстановяване на екосистемите и премахване или намаляване на негативните екологични последици от ползването на живи и неживи природни ресурси или на екосистеми.
 Член 369
 Устойчиво управление на горите и търговия с горски продукти
 1. Страните признават значението на това да се гарантират опазването и устойчивото управление на горите и важността на приноса на горите за постигане на икономическите, екологичните и социалните


text:
цели на страните.
 2. За тази цел страните поемат ангажимент:
 а)
 да насърчават търговията с горски продукти, произведени от материал, произхождащ от устойчиво управлявани гори и добит в съответствие с вътрешното законодателство на държавата на добив. Сред действията в тази връзка може да бъде сключването на споразумение за доброволно партньорство за прилагане на законодателството в областта на горите, управлението и търговията;
 б)
 да обменят информация относно мерки за насърчаване на потреблението на дървен материал и изделия от дървен материал, произхождащ от устойчиво управлявани гори, и когато е уместно, да си сътрудничат в разработването на такива мерки;
 в)
 да приемат мерки за насърчаване на опазването на горската покривка и за борба с незаконната сеч и свързаната с нея търговия, включително и по отношение на трети държави, ако това е целесъобразно;
 г)
 да обменят информация относно действия за подобряване на управлението в горския сектор и когато е уместно, да си сътрудничат за постигане на максимално въздействие на съответните свои политики и за осигуряване на взаимното подпомагане между тези свои политики с оглед на това незаконно добитите дървен материал и изделия от дървен материал да останат извън търговския поток;
 д)
 да насърчават включването на дървесни видове, от които се добива дървен материал, в списъците съгласно Конвенцията CITES, когато се счита, че съществува риск за природозащитния статус на тези видове; и
 е)
 да си сътрудничат на регионално и световно ниво с цел насърчаване на опазването на горската покривка и на устойчивото управление на всички видове гори, като се използва сертифициране, чрез което се насърчава отговорното управление на горите.
 Член 370
 Търговия с рибни продукти
 Като отчитат колко е важно да се гарантира отговорното управление на рибните запаси по устойчив начин, както и да се насърчава доброто управление в търговията, страните поемат ангажимент:
 а)
 да популяризират най-добрите практики в управлението на рибарството, така че да се гарантира опазването и управлението на рибните запаси по устойчив начин и въз основа на екосистемния подход;
 б)
 да предприемат ефективни мерки за наблюдение и контрол на риболовните дейности;
 в)
 да гарантират спазване в пълна степен на приложимите мерки за опазване и контрол, приети от регионалните организации за управление на рибарството, както и да си сътрудничат с регионалните организации за управление на рибарството и в техните рамки във възможно най-голяма степен; и
 г)
 да си сътрудничат в борбата с незаконния, недекларирания и нерегулирания (ННН) риболов и свързаните с риболова дейности, като използват всеобхватни, ефективни и прозрачни мерки. Страните също така въвеждат политики и мерки за изваждане на получените чрез ННН риболов продукти от търговския поток и от своите пазари.
 Член 371
 Запазване на равнищата на защита
 1. Страните признават, че не е целесъобразно да насърчават търговията или инвестициите чрез занижаване на равнищата на защита, които се предоставят по силата на тяхното вътрешно законодателство в областта на околната среда или на трудовата заетост.
 2. Никоя от страните няма право да се отказва от прилагането или да допуска дерогации от своето законодателство в областта на околната среда или на трудовата заетост, нито да предлага да се откаже от прилагането или да допусне